
        
            
                
            
        

    
	ЯЛАЛТЫН НОМЫН САН

	 

	ДОБРИ ЖОТЕВ

	 

	КОММУНИСТ

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1980 онд эрхлэн хэвлүүлсэн “Болгарын өгүүллэг, туужуудын эмхэтгэл : НАМУУН ОРОЙ” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

КОММУНИСТ

	Олон коммунист хүн хатуу бэрх шалгалт давахыг би нүдээрээ үзсэн. Тэдний ихэнх нь зовлон зүдрэл, цагдаагийн шүүлт, дүүжлүүрийг үл тоосон, нэг үгээр хэлбэл ёстой баатар хүмүүс байв. Зан төлөв, боловсрол, ухамсар нь харилцан адилгүй эдгээр хүмүүс сүүлчийн замд өөр өөрсдийнхөөрөө явж орно... 

	Цаазын газар хүргэгдэж байгаа хүмүүсийн ихэнх нь дуу дуулна. Дуулдаг дуу нь ч өөр өөр. Хэмжээлшгүй гунигт дарагдсан, эсвэл үзэн ядах үзэл нэвт шингэсэн, хэзээ ч мартагдашгүй хилэнгийн дуу дуулна. Хүнд байшгүй хүчин чадал гаргаж ер бусын зүйл л бүтээж байж л жинхэнэ хүн гэдгээ харуулна гэдэг бол миний санаанд багтахгүй зүйл юм. 

	Тийм ээ: Надтай уулзаж дайралдаж байсан олон коммунист хүнийг би санаж байна. Тэдний дундаас нэг коммунистын дүр бусдаас илүү тод санаанд үлдсэн юм. Тэр хүнтэй би цагдаагийн газар тааралдсан билээ. Надаас бараг хоёр дахин ахимаг насны, дунд зэргийн нуруутай, ядрангуй царайтай борог цэмбэн цамцтай тэр хүн дорхноо миний анхаарлыг татав.

	Миний өмнөхөн эрүү шүүлт тулгуулсан тэр хүн юу ч болоогүй юм шиг таг дуугүй сууна. Ийм үед, баривчлагдаад байцаагдавч нэг ч үг хэлэхгүй дээ гэсэн хүний царайд зориг шийдэмгий эсвэл зөрүүд байдал илэрч байдаг. Гэтэл ахмад коммунистын дуугүй суух нь төрөлхийн л нэг дуу цөөтэй хүний төлөвтэй. Харин цагдаа нар уур хилэнтэй шүд зуун яаж ч байгаад хамаагүй мэдүүлэг авна гэж занасан байдалтай харагдаж байв. Коммунист өчүүхэн ч айсан царайгүй цагдаа нарын дээгүүр алсын уулыг ширтэнэ. Тэр хүн дотроо: «Цагдаагийн газар баригдаад байгаад гайхах юмгүй. Харин огт баригдахгүй явбал гайхалтай зүйл болох байсан юм. Эрүүдэл нь мэдээжийн хэрэг. Чадвал дуугүй байх юм сан. Энд л дуугүй байвал зохих юм сан. Эрүү шүүлт даалгүй үг алдаж магадгүй. Ер нь хүн бүр цөм шүүлт давж гарахгүй нь лавтай. Хэрвээ үг алдаж нөхдөө илчилбэл намайг урвагч гэж тэсэж гарч чадвал ёстой баатар гэж нэрлэнэ. Энэ ч зүйн хэрэг» гэж бодож суув. 

	Удалгүй цагдаа нар түүнийг дуудаж босгоод миний өмнө ахмад коммунистыг шүүхээр бэлтгэж эхлэв. Энэ нь чамайг дуугүй суугаад байвал бас ингэнэ шүү гэж намайг сүрдүүлж байгааг ойлгов. 

	Цагдаа нар ахмад коммунистыг гутлаа тайл гэж зандчихад тэр хүн тайван босоод орой унтахдаа гутлаа тайлах мэт аажуухан тайлж эхлэв. Оймсонд нь тариан талбайн хар шороо наалдаж үлдсэн харагдана. Гутлаа тайлсны дараа дахин тушаал хүлээлгүй оймсоо тайлж тавив. Гараа өг гэж тушаахад, өглөө бүр бэр нь гар нүүрээ угаахад нь ус хийж өгдөг шиг бас л тайван сунгав. Цагдаа нар түүний гарыг борвитой нь барьж хүлээд хажуулдуулж хэвтүүлээд нүцгэн тавхай руу нь бүдүүн хаймраар ээлжээр ороолгоход духан дээгүүр нь хүйтэн хөлс дааварлаж ирэв. Цагдаа нар эцэж цуцталаа түүнийг зодоод нэг ч үг дуулаагүйдээ улам хорсон хүлгийг нь тайлж сандал дээр суулгаад төмпөнтэй ус авчирч хөлийг нь дүрэв. Удалгүй, зодуулсан хөл нь чинэртлээ хавагнаж, коммунист хүн тэсэхүйеэ бэрх өвдөхөд хамрын нь хоёр нүх сартайхыг нэг цагдаа хараад:

	— Бас л дуугүй байна уу? Одоохон наад хавдсан хөлийг чинь ороолгоод өгнө, сайхан мэдээрэй гэж занав. 

	Ахмад коммунист үг алдахгүй бол хашхирсан ч яадаг юм гэсэн байдалтай цагдаа руу харав. 

	Цагдаа нар түүнийг дахин хүлээд хавдартай нүцгэн тавхай руу нь хаймраар ороолгоход нэг дуу тавиад дорхноо ухаан алдчихав. 

	Хоёр дахь удаа, би түүнтэй шүүхийн хурал дээр дайралдсан юм. Хурлын дарга түүнээс элдэв асуулт асуухад “тэнд бичээстэй бий” гэхээс өөр үг хэлсэнгүй. Тэр коммунистын бага зэрэг бодлогоширсон тайван царайг харахад хялбар замаар үл хүрэх ирээдүйн тухай бодож байх мэт санагдав. Буруугаа хүлээж байгаа эсэх талаар шүүхийн дарга асуухад огт дуугарсангүй. 

	Шүүхийн хурлаас түүнд дүүжилж алах ял оноов. Ялын төлөвлөгөөг уншиж дуусах үед нэгэн залуу бүсгүй түүнийг тэвэрч учиргүй бархиран уйлав. 

	Ахмад коммунист бүсгүйн толгойг илэн дуугүй зогсох нь:

	«Уйлмаар байвал уйлж ав. Сайн уйлахад сэтгэл тайтгардаг юм. Дайснууд бидэнд алах ял оноож байгаад гайхах юмгүй. Харин ийм ял оноохгүй бол гайхмаар байсан юм. Надад ч тэсвэрлэхийн аргагүй хэцүү байна. Гэвч бидний үйл хэрэг хэзээд ялна» гэж тайвшруулан өгүүлж байгаа мэт санагдав. 

	Шүүхийн хурлаас хойш хоёр сар орчмын дараа тогтоолыг гүйцэтгэсэн сүүлчийн мөчид ахмад коммунист өшөө авахыг гэрээсэлж, дуу ч дуулсангүй үрэгдэв. 

	Энэ хүн цагдаагийн газрын эрүү шүүлт, шүүх хурлын үйл ажиллагааг дамжин өнгөрөхдөө нэг ч үг үл дуугарч, коммунист хүний сэтгэлийн дотоод хүчин чадлын тайлшгүй нууцаа хадгалсаар биднээс салж одов. Хүний нэр давтагдахыг алийг тэр гэхэв. Иймээс нэрийг нь дурдахын хэрэггүй. Харин тэр хүн өөрөө ховорхон давтагдах хүмүүсийн нэг нь байлаа.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


“Болгарын өгүүллэг, туужуудын эмхэтгэл : НАМУУН ОРОЙ” номын ГАРЧИГ

	Эмилиян Станев. Намуун орой

	 

	Георги Караславов. Танго

	 

	Веселин Андреев. Нэг хоног

	 

	Эмил Манов. Бүйлс модны мөчир

	 

	Камен Калчев. Төөрөгдлөөс ангижирсан нь

	 

	Добри Жотев. Коммунист

	 

	Слав Хр. Караславов. Үхэлтэй нөхөрлөсөн хүн

	 

	«Ялалтын номын сан»-гийн нэгэн боть болж байгаа эл түүвэрт Болгарын шилдэг долоон зохиолчийн бичсэн богино тууж, өгүүллэг орлоо.

	Эдгээр сэдэв өнөөгийн Болгар орны тухай бус, дэлхий дахиныг донсолгож өнгөрөөсөн хоёрдугаар дайны үед болгарын ард түмэн германы фашисттай хэрхэн тэмцэж байсныг, партизанууд хэрхэн тулалдаж байсныг яруу сайхан өгүүлжээ.

	Болгар улс дайны өмнө фашистын германд автсан ч гэсэн болгарын ганц ч цэрэг зөвлөлт-германы фронтод очиж зөвлөлтийн дайчдын өмнөөс буу дуугаргаагүй түүхтэй юм. Харин дайсны ар талд яаж тэмцдэг байсныг энэ номд өгүүлжээ.

	 


“Болгарын өгүүллэг, туужуудын эмхэтгэл : НАМУУН ОРОЙ” номын Хэвлэн нийтлэлийн мэдээлэл

	Э. СТАНЕВ

	 

	НАМУУН ОРОЙ

	 

	Улсын Хэвлэлийн Газар

	Улаанбаатар 1980

	 

	В ТИХА ВЕЧЕР

	 

	Болгар хэлнээс орчуулсан Б. Жамъянбаатар 

	Редактор Д. Алтанхуяг нар 

	 

	“ЯЛАЛТЫН НОМЫН САН”

	Редакцын зөвлөл Д.Алтанхуяг

	Г. Амар

	Д. Бадарч

	Ц. Шүгэр

	 

	Уран сайхны редактор 

	Д. Сандагдорж

	Техник редактор Ш. Цэвэлмаа 

	Хянагч Д. Дарьсүрэн

	 

	Өрөлтөд 1980—2—10

	Хэвлэлтэд 1980—4—2 

	 

	Цаасны хэмжээ 84X108/32 

	X. х. 7 

	X. н. х. 10.76 

	 

	Хэвлэсэн тоо 8000 

	 

	ХГ № 592/9 

	За № 049 

	 

	Үнэ 5 төг 20 мөн

	 

	Сүхбаатарын нэрэмжит Хэвлэлийн комбинат.

	Улаанбаатар. Сүхбаатарын талбай, 2.

